钦定古今图书集成/理学汇编/文学典/第081卷 > 王庭珪
## 钦定古今图书集成/理学汇编/文学典/第081卷 > 王庭珪

按《吉安府志》：“王庭珪，安福人。贡太学。时方禁士人说
诗，庭珪吟咏自若。政和间，中进士，调茶陵丞。忤部使
者，遂拂衣归。潭帅留之不得，尝著论极言招安大盗
之害。洪帅李丞相纲奇其说，未及用而去。胡编修铨
忤秦桧，谪岭表，亲交无敢通问，庭珪独往送以诗，而
语峻惊人。有欧阳安永者，上飞语告之。桧怒，令帅臣”
鞫坐以谤讪流夜郎。夜郎帅长囚视之，桧死，许自便。
孝宗初，召对，诏曰：“粹然耆儒，凛有直节。”除国子主簿，
不留。乾道间，召对，又不留。逾年，又召对内殿，蠲拜跪
礼，赐坐劳问。珪固乞归，诏曰：“年九十而行义益固。”除
直敷文阁。所著有《泸溪集》《易解》《六经讲义》《论语讲义》。
庭珪学无不通，尤邃于《易》。先时狱兴，郡守议收公掾，
汪涓奋曰：“王君刚介，一纸书招之必至。”他掾变色，自
请提禁卒捕公，至则突入公家，公谈笑就逮。家四壁
立，惟易解𫔎箧中，卒疑其货也，挈以去。他日公叹曰：
“天厄吾书！”